«Lectura i discapacitat: què, qui i com» | Blog Escola de Llibreria\n«Lectura i discapacitat: què, qui i com»\nnuvibo dc., 25/03/2020 - 09:32\nPeix, Susana; Almirall, Meritxell. Lectura i discapacitat: què, qui i com... Barcelona: Publicacions de l’Abadia de Montserrat, 2019. 84 p. (Créixer. Coneixements; 9). ISBN 978-84-9191-056-5. 14€.\nSom davant d’un manual altament recomanable. Aquesta afirmació no és gens agosarada perquè l’obra tracta d’un tema que, si bé és present en la nostra societat, no per això és prou entès ni tampoc integrat arreu. El títol, transparent i directe, correspon ben bé al que trobem en el manual. Lectura i discapacitat: què, qui i com... cobreix els aspectes importants per poder acompanyar les persones amb discapacitat en el seu procés d’aprenentatge i de gaudi de la lectura. L’objectiu, «conscienciar del poder dels professionals i les famílies per contribuir a la inclusivitat plena» queda ben palès en tot el llibre.\nDe fet, les autores aborden el tema amb rigor i alhora amb empatia vers els infants i les seves famílies. Susana Peix i Meritxell Almirall fan un bon tàndem tot aportant, des de la seva experiència professional, tant els conceptes bàsics i ben enfilats sobre les diverses discapacitats existents, com també un bon recull de materials i de recursos pràctics. I, tot plegat, escrit amb un estil directe, dinàmic i precís.\nVal la pena, doncs, fer referència literal a les credencials que llegim en la coberta del llibre:\nSusana Peix és «bibliotecària especialitzada en literatura infantil i escriptora. Diplomada en Biblioteconomia i Documentació per la UB. Postgrau en Accesibilidad y Diseño para Todos per la UIC i l’ONCE. Treballa en una biblioteca pública de Vilanova i la Geltrú des de l’any 2000, forma part del projecte Biblioteques inclusives, i des de l’any 2010 dirigeix el programa de ràdio Més content que un gínjol, actualment: Memòria de Peix. És redactora de BiblogTecarios, escriu articles i fa conferències a jornades i congressos».\nMeritxell Almirall «és psicòloga especialitzada en infància, adolescència i família. Postgrau en Atenció Precoç i formada en Gestió de persones i discapacitat. Forma part del projecte de Biblioteques inclusives, i ha gestionat les formacions dels bibliotecaris arreu de Catalunya. Treballa com a psicòloga en un centre privat i fa conferències en diferents centres educatius. Col·labora des del 2016 en el programa de ràdio Memòria de Peix.\nEl manual s’estructura en 11 capítols, precedits pel pròleg (signat per Enrique Rovira-Beleta Cuyás, professor responsable de l’Àrea d’Accessibilitat i director del postgrau d’Accesibilidad y Diseño para Todos de la School of Architecture de la UIC) i amb un apartat final que ofereix una selecció bibliogràfica sobre els temes tractats.\nEn els títols dels capítols hi trobem la intencionalitat pràctica de les autores a l’hora de plantejar el manual:\nBeneficis de la lectura en els infants.\nCom és el procés de lectoescriptura en els infants?\nDret d’accés a la lectura i drets dels infants.\nQuè s’entén per discapacitat?\nQuantes persones hi ha amb discapacitat?\nCom ens adrecem a una persona amb discapacitat?\nCom tractar una persona amb discapacitat?\nQuines són les necessitats lectores dels infants amb discapacitat?\nCom podem normalitzar la discapacitat?\nTal com abans ja hem apuntat, un element clau és la presentació de molts i diversos recursos.\nEl capítol 10, «Tipus d’adaptacions» (p. 49-69), presenta un seguit de materials existents al mercat en els apartats següents:\nAdaptacions de text: Lectura fàcil, Llengua de signes, Braille, Lletra gran, Adaptacions en àudio: audiollibre.\nAdaptacions en imatges: Pictograma, Sistemes augmentatius i alternatius de comunicació (SAAC).\nEl capítol 11, «Com podem normalitzar la discapacitat» (p. 71-78), recull una selecció de contes on els protagonistes presenten alguna discapacitat. Els títols són agrupats segons el tipus de discapacitat:\nTrastorn de l’espectre autista (TEA).\nTanmateix, també el capítol 4, «Dret d’accés a la lectura i drets dels infants», ofereix un material important que indirectament pot ser categoritzat de recurs ja que «el marc legal i normatiu, així com els diferents tractats i declaracions sobre els drets dels infants, fan esment a una no-discriminació per raó de barreres físiques i de comunicació» (p. 19).\nConvé destacar l’experiència de l’editorial Publicacions de l’Abadia de Montserrat en la publicació de llibres sobre lectura infantil i juvenil. En la mateixa col·lecció «Creixem» hi trobem els títols Llegim?: com fer lectors entusiastes, de Joan Portell i Adolescents i lectura: el binomi fantàstic, de Joan Portell i Gisela Ruiz. Tampoc podem passar per alt la publicació de llibres de lectura fàcil en les col·leccions «Contes d’arreu», «L’onada», «Llegim» i «Tant de gust». Vet aquí doncs, que l’aposta de l’editorial en el llibre que ens ocupa és un element més que confirma la seva solidesa.\nUn altre element important és la pròpia edició del llibre: el tipus de lletra utilitzat, els esquemes i gràfics pertinents, els destacats, etc. ajuden a aconseguir que la lectura sigui fluida i engrescadora.\nInevitablement, i val a dir que també sortosament, quan arribem al final de Lectura i discapacitat se’ns generen tot un seguit de reflexions encadenant-se les unes amb les altres.\nEn primer lloc, subratllar l’encert de la Susana i de la Meritxell expressant que tots i totes tenim coses a fer: «... sentir en primera persona com cadascú de nosaltres, d’una manera o una altra, podem fer petites o grans accions en el nostre entorn immediat per apropar-nos a la inclusió i obrir als infants amb discapacitat una porta al futur» (p. 12).\nPer altra banda, és de justícia fer esment a l’esforç constant de molts mestres per fer efectiva la inclusió a les seves aules, al treball constant de les associacions i col·lectius diversos que sovint són veu dels sense veu i, sens dubte, la fermesa de les famílies conscients del seu apoderament tot acompanyant la lectura dels seus infants amb discapacitat.\nFinalment, a semblança del concepte de biblioteca inclusiva (les mateixes autores formen part del projecte Biblioteques inclusives), seria recomanable explorar el concepte de «llibreria inclusiva» la qual, amb espais i materials accessibles per a persones amb discapacitat i amb personal especialitzat, desenvolupés la seva actuació dotant la llibreria d’un valor afegit. En aquesta línia, n’és una aproximació remarcable el projecte de Booksellers Association, Creating Inclusive Bookshops que inclou una guia per crear llibreries inclusives.\nPer acabar, celebrem la iniciativa de les autores i de l’editorial de fer possible aquest llibre que esperona professionals i familiars a treballar perquè tots els nens i nenes accedeixin amb la màxima autonomia possible a la lectura i que ho puguin fer segons les seves capacitats.\nProfessora jubilada de la Facultat de Biblioteconomia i Documentació (ara Facultat d’Informació i Mitjans Audiovisuals)\nAquí en podeu veure la ressenya (n. de la R.)\nAgraida i emocionada!\nSusana Peix (no verificat) dc., 25/03/2020 - 12:50\nMoltíssimes gràcies per aquesta ressenya tan positiva, és la millor recompensa que podiem tenir. El nostre objectiu principal és poder fer accessible la lectura a tots aquells nens i nenes que per la seva discapacitat no ho poden fer en igualtat de condicions que la resta d'infants i pensàvem que aquesta podia ser una bona eina per a professionals i famílies i això és el que valores. Mil gràcies Rosa!!


El Mediterrani és el mar amb més sobrepresca del món\nAlerta de l'ONU\nL'ONU alerta que la pressió pesquera és cada vegada més insostenible al món\nDilluns, 09/07/2018 | Actualitzat a les 13:42 CEST\nL’ONU alerta que el Mediterrani és el mar amb més sobrepesca del món. Un terç de les poblacions mundials de peixos es capturen en gran quantitat i estan en un estat de sobrepesca, segons l’informe SOFIA sobre l’estat de la pesca i l’aqüicultura.\nL’informe SOFIA 2018 de la FAO (Organització de les Nacions Unides per a l’Alimentació i l’Agricultura) confirma que la pressió pesquera és cada vegada més insostenible al món i ja hi ha un 33,1% d’estocs en estat de sobrepesca, una quantitat que augmenta cada any.\nDavant d’aquesta situació, l’executiu d’Oceana Europa, Lasse Gustavsson, ha reclamat accions "urgents i dedicides" i proposa restringir l’arrossegament de fons, preservar zones de cria i hàbitats sensibles, i establir límits de captures anuals segons les recomanacions científiques.\nEl conseller delegat d’Oceana, Andrew Sharpless, afirma que aquest nou informe de la FAO és "descoratjador", ja que demostra que "el món té molt camí per recórrer cap a la gestió sostenible dels oceans". Segons el conseller, aquest nou informe "només és un punt més en una línia de tendència inquietant".\nLes dades que segons Oceana són "les més preocupants de l’informe" són l’abast de la crisi de sobrepesca del Mediterrani i el mar Negre. El director executiu d’Oceana Europa, Lasse Gustavsson, assenyala que el mar Mediterrani és el que més sobrepesca pateix al món i que "el 62,2% dels seus estocs estan en una situació insostenible i tenen un sever risc d’esgotament".\n"Ningú no desitja que un mar tan pròxim a molts de nosaltres deixi de proporcionar aliment i ocupació als qui en depenen. És un escàndol que hauria de desencadenar accions polítiques immediates", ha denunciat.\nPer això, ha reclamat accions "urgents i decidides, com restringir l’arrossegament de fons, preservar zones de cria i hàbitats sensibles, i establir límits de captures anuals segons les recomanacions científiques".


Els centres d’art municipals de Sant Cugat reobren les sales d’exposició el dimarts 9 de juny | NacióSantCugat\nEls centres d’art municipals de Sant Cugat reobren les sales d’exposició el dimarts 9 de juny\nS’han adaptat les diferents ofertes expositives i activitats a la nova situació\nper NacióSantCugat , 8 de juny de 2020 a les 13:00 |\nLa Casa de Cultura, Centre d’Art Maristany i el Centre Grau-Garriga romandran tancats fins a proper avís | Aj. Sant Cugat\nDesprés de més de dos mesos de tancament forçat, motivat per les condicions derivades de la crisi sanitària provocada per la propagació del coronavius, finalment les sales d'exposicions municipals obriran les seves portes aquest dimarts 9 de juny.\nAixí, la ciutadania podrà tornar a visitar les sales situades a la Casa de Cultura, el Centre Grau-Garriga d’Art Tèxtil Contemporani, l’espai Lleixes i el Centre d’Art Maristany.\nCasa de Cultura: es pot visitar el projecte “Inspiradores” de l’artista santcugatenca Marta Ballvé es podrà veure fins al dissabte 20 de juny, de dilluns a divendres, de 9 a 14h i de 17 a 21h. L’exposició, que va quedar aturada el passat mes de març, aplega un seguit de treballs que l’artista associa a textos d’autores que l’han inspirat en el seu treball, una exposició “homenatge a totes aquelles dones que ens han obert camí”.\nVinculat a aquesta exposició, el dijous 18 de juny a les 18h s’ha programat un Punt de trobada, recorregut comentat a l’exposició de la mà de l’artista (amb reserva prèvia i aforament limitat).\nCentre Grau-Garriga d’Art Tèxtil Contemporani: els darrers mesos d’exposició de “Cent anys de tapís a Sant Cugat”, una exposició comissariada per Pilar Parcerisas que mostra una lectura i interpretació del tapís i l’art tèxtil realitzats a Sant Cugat i Catalunya, alhora que un conjunt important d’obres de Josep Grau-Garriga, destacat renovador del tapís. L’exposició es pot visitar de dimarts a dissabte de 17 a 20h, i el dimecres, dissabte i diumenge i festius de 10 a 14h.\nEs reprèn també el servei de Punt de trobada que ofereix el servei educatiu dels centres d’art cada dimarts i divendres a les 18h (aforament limitat), i es preveu un Punt de trobada a càrrec de l’artista Marga Ximenez pel dimarts 7 de juliol a les 18h (amb reserva prèvia i aforament limitat).\nCentre d’Art Maristany: reobre amb dues noves exposicions que es podran veure de dilluns a divendres de 10 a 13.30h, i de 17 a 21h, i els dissabtes d’11 a 14h, i de 17 a 20.30h. D’una banda, a l’espai Lleixes s’hi pot visitar fins dissabte 25 de juliol “Rostres” de l’artista santcugatenca Núria Lladó, una exposició seleccionada a la convocatòria Les Lleixes del CAM. Es tracta d’un treball personal sobre la diversitat de formes de veure un rostre. El rostre és un aparador on la persona tria la manera de mostrar-se als altres i també l’objecte on els altres aboquen les seves primeres percepcions sobre la persona.\nVinculat a aquesta exposició, el dijous 25 de juny a les 18h s’ha programat un Punt de trobada a l’exposició de la mà del servei educatiu dels centres d’art (amb reserva prèvia i aforament limitat).\nD’altra banda, al mateix Centre d’Art Maristany s’hi podrà visitar una selecció de fotografies de la sèrie “El Passeig solitari” (1998) de Pere Formiguera i “Sant Cugat del Vallès”(2000) d’Humberto Rivas. Ambdós projectes formen part del Fons d’Art Municipal, i mostren diversos racons solitaris de la ciutat des de la perspectiva de la fotografia artística. L’exposició es podrà veure fins al dissabte 25 de juliol.\nLa coordinadora local d'entitats d'arts visuals Lumínic Festival de Fotografia serà l’encarregada de conduir les activitats que es portin a terme al voltant d’aquesta exposició de Formiguera i Rivas. D’una banda, el Punt de trobada a l’exposició programat pel dijous 2 de juliol a les 18h (amb reserva prèvia i aforament limitat), i de l’altra, una taula rodona sobre la figura de Pere Formiguera i Humberto Rivas al voltant del paisatge urbà, que comptarà amb la participació dels fotògrafs Joan Fontcuberta, Manel Ubeda i Jordi Guillumet, i que està prevista pel dimecres 17 de juny a les 19h (amb reserva prèvia i aforament limitat).\nTotes les activitats es portaran a terme en format presencial, seguint les indicacions que en cada cas ens arribin respecte a l’aforament i altres mesures de protecció sanitària, així com en format virtual a través dels canals de comunicació dels centres d’arts municipals de Sant Cugat, que estaran disponibles a la web dels centres culturals uns dies més tard a l’activitat presencial.\nCasa Aymat. Espai de Creació ha reactivat les Estades Creatives des de principis de maig amb artistes treballant a porta tancada, ja que l’activitat formativa de forma presencial no es podrà reprendre fins a la temporada vinent de tardor-hivern. Actualment s’ofereix formació artística online.\nEn aquests moments treballa Guillermo de Alfonso, un artista de Sant Cugat que està preparant la producció de la seva propera exposició a la Casa de Cultura, com projecte seleccionat a la convocatòria Cicle d’Artistes Santcugatencs 2020. En breus reprendrà la seva estada Júlia Calvo i començarà de nou l’artista tèxtil Mariadela Araujo, amb un projecte d’instal·lació que es podrà veure al setembre al Centre Grau-Garriga d’Art Tèxtil Contemporani.\nEl passat 30 d’abril va finalitzar el termini de presentació de Projectes Artístics d’Art Contemporani al Centre d’Art Maristany, amb un total de 36 projectes d’artistes. El 4 de juny el comitè de selecció ha fet la deliberació final de forma telemàtica, que es farà pública en els propers dies. L’exposició del projecte escollit s’ajorna fins el maig de 2021 per poder encabir la reprogramació de les exposicions d’enguany al Centre d’Art Maristany.\nRecordar que encara segueixen obertes les convocatòries de Cicle d’Artistes Santcugatencs i Projectes Oberts. El termini de lliurament de propostes finalitza el proper 1 de juliol. Les Lleixes del CAM (Centre d’Art Maristany), les Estades Creatives (Casa Aymat Espai de Creació) i el Parèntesi de Mira-sol, estan obertes durant tot l’any a la rebuda de propostes. Podeu trobar les diferents bases.\n«Inspiradores», l'exposició de Marta Ballvé que materialitza el poder de la dona com a referent social\nEl festival de fotografia LUMÍNIC, ajorna la seva segona edició a l'any vinent\nSant Cugat comença una tímida tornada a la normalitat en el primer dia de la fase 1\nEl Govern proposa que es pugui anar de Sant Cugat a Barcelona a partir de dilluns vinent\nImperdibles, Societat, desconfinament, fase 2, Covid-19, salut, coronavirus, Sant Cugat, exposicions, art, museus


‘Acampada’, de El Pont Flotant, millor espectacle de teatre dels Premis de les Arts Escèniques Valencianes\nLes produccions amb més guardons d’aquesta edició han sigut l’obra ‘Dinamarca’, dels germans Sirera, amb cinc guardons, i els espectacles de dansa ‘Âtman, el comiat’ i ‘Vigor Mortis’ amb tres cadascun\nLa gala es va celebrar en el teatre Principal de Castelló.\nValència — 3 de noviembre de 2020 12:17h\n‘Acampada’, de la companyia El Pont Flotant, ha obtingut el premi al millor espectacle de teatre dels Premis de les Arts Escèniques Valencianes, organitzats per la Conselleria d’Educació, Cultura i Esport, mitjançant l’Institut Valencià de Cultura, els Premis de les Arts Escèniques Valencianes.\nEn la gala, celebrada ahir al teatre Principal de Castelló, es van lliurar els guardons per a 18 categories, que han comptat amb 54 nominacions en total, 3 per categoria. Hi han hagut 3 nominats en diferents categories de les comarques de Castelló, 7 de les comarques d’Alacant i 44 de les comarques de València.\nLes produccions més premiades d’aquesta edició han sigut l’obra ‘Dinamarca’, dels germans Sirera, amb cinc guardons, i els espectacles de dansa ‘Âtman, el comiat’ i ‘Vigor Mortis’ amb tres cadascun.\nEl millor espectacle de dansa ha recaigut en ‘Âtman, el comiat’; el millor espectacle de circ ha estat per a ‘La vaca que riu’; el d’arts de carrer, per a ‘Maletes de terra’; i el de per a xiquets i xiquetes l’ha obtingut el muntatge ‘Lù’.\nA l’acte, retransmés en fals directe la nit del dilluns per Àpunt, van assistir el conseller d’Educació, Cultura i Esport, Vicent Marzà, la secretària autonòmica de Cultura i Esport, Raquel Tamarit, i representants de diferents institucions valencianes. El fil conductor de la cerimònia han sigut les arts de carrer, ha comptat amb la presentació de Pepa Cases i la música del ‘beatboxer’ Kike Gasu.\nLa secretària autonòmica de Cultura i Esport, Raquel Tamarit, va ser l’encarregada de lliurar el Premi d’Honor de Cultura de la Generalitat a Teresa Lozano: “Aquest reconeixement és per una trajectòria professional de primer nivell, inquieta i observadora, que va aprendre de son pare, pintor, l’emoció de l’obra artística i de sa mare la necessitat de formar-se i la importància de la disciplina. És també per a una dona que ha treballat per la dignificació del treball actoral i va ser la primera presidenta de l’Associació d’Actors i Actrius Professionals Valencians”. Va arreplegar el guardó en nom de l’actriu valenciana el director i escriptor Jaume Policarpo.


Aventurem una hipòtesi: pot la lectura salvar una vida? En el cas de la Claustre, estudiant de Batxillerat, la resposta és literalment que sí. Per a ella, descobrir, de la mà de l'autora present al títol, que llegir obre els ulls, la duu a superar el desamor de la mare i a trobar la inspiració per al seu treball de recerca. A partir d'una hipòtesi, com manen els cànons. En contactar-hi, la noia no sols descobreix que l'Helena no és gens tibada, sinó que vida i obra són indestriables. I que una vida plena enriqueix l'escriptura i només pot captivar els lectors. Un relat que emociona, que parla de l'amor per les petites coses i dels afectes, i que acaba incidint amb sensibilitat colpidora en les relacions familiars i en la mort. La novel·la, 32è Premi Enric Valor de narrativa juvenil, m'ha agradat tant que no m'ha importat que la portada (impersonal) i el títol (no massa representatiu) no li facin gens de justícia.


Aida Llop torna al Maldà Teatre\nEpidèmia Teatre presenta 'Mistela Candela Sarsuela. A dalt, segona per l'esquerra, la castellarenca Aida Llop. || CEDIDA\nHo fa amb la companyia Epidèmia Teatre, que presenta el muntatge 'Mistela, Candela, Sarsuela'\nLa castellarenca Aida Llop forma part de la companyia Epidèmia Teatre. Amb ella, tornen als escenaris del Maldà Teatre. Ho fan per a presentar l’obra Mistela Candela Sarsuela, un muntatge de teatre musical de 70 minuts de durada, en català.\nAquesta vegada, l’equip d’intèrprets dirigit per Gemma Sangerman i format per la mateixa Aida Llop, a més de Mireia Lorente-Picó, Lluís Oliver i Joan Sáez interpreta tres sarsueles en una, tres composicions fresques, còmiques i rimades. Pitarra, Vidal i Valenciano tornen, en aquest cas, als escenaris com a clàssics d’avui dia per a fer-nos matar les penes. Els quatre actors, i també el músic i arranjador i director musical Joel Riu - Oriol López-Calle com a segon pianista -, són a escena bevedors de mistela.\nTots ells es fan una sarsuela d’embolics en una sastreria: Corina espera el seu príncep blau, però la seva mare planeja que es casi amb Don Mateu, antic conegut de la sastressa; la sastressa s’encaterina de Titus, promès de Maria. Sastres, metges i lloros amaneixen el plat dins de la versatilitat d’una comèdia musical.\nLa dramatúrgia de Mistela Candela Sarsuela ha anat a càrrec de Sílvia Navarro, Gemma Sangerman i Epidèmia Teatre i l’obra es podrà veure els dies 17, 20, 21, 22, 24, 27, 28, 29 d’abril i 5 i 6 de maig.


Remuntada amb regust a permanència (3-1)\nEls calderins sumen tres punts d'or i donen un pas més per allunyar-se de la zona baixa. La nota negativa és la lesió de Ferran Rosa que estarà de baixa un parell de setmanes.\nEl Club Hoquei Caldes va patir però va tornar a capgirar l'electrònic en un segon temps que va dominar i que permet als vallesans pujar fins a la vuitena posició a la lliga. Els primers compassos del duel van mostrar a un Palafrugell que volia tenir la iniciativa en el joc però que al llarg de tot el duel es va trobar amb un Campor imperial. Tot i que els de Candami van disposar de bones arribar a la contra, els dos porters van mantenir el 0 a 0 fins al descans.\nA la represa els gironins van moure el marcador un gol de Pol Vives que va posar els nervis a la Torre Roja. A partir d'aquest moment els arlequinats van polsar l'accelerador i van inquietar la porteria de Marcel Lúzon. Rovira va igualar l'electrònic amb una gran definició i Alexandre Acsensi, aprofitant una gran acció personal, va donar la volta al marcador. Rovira va tenir l'oportunitat d'ampliar l'avantatge des de el punt de penal però no va poder anotar. A l'acció següent el mateix Rovira faria el 3 a 1 que deixava als vallesans molt a prop de la victòria. Els dos equips van poder moure el resultat amb la desena falta però cap dels dos equips va transformar-la. El Caldes va jugar els darrers minuts amb dos homes més per les blaves als visitants per protestes als col·legiats.\nAmb aquesta victòria els de Candami s'allunyen un pas més de la zona vermella i ja sumen 12 punts respecte l'Arenys de Munt que marca el descens. Ara, els arlequinats es troben en una còmode vuitena posició amb 22 punts. La propera cita dels de la Torre Roja serà el proper dissabte a la pista del Moritz Vendrell.


Taller intensiu de teatre - Interpretar Txèhov avui - Cultura - ( UPF )\n> Taller intensiu de teatre - Interpretar Txèhov avui\nAmb la col·laboració del Seminari d'Estudis Eslaus\nEn aquest curs intensiu s'interpretaran alguns fragments dels drames de Txèhov. L'escola del teatre dramàtic rus, que segueix sent una de les millors del món, està basada en la tradició filosòfica i artística de la cultura russa. És, a més, un bon exemple per explorar la relació entre la literatura i l'actuació teatral. A través de l'anàlisi del text de l'autor, de les seves idees filosòfiques, de la seva estilística i el seu llenguatge individual, es pot veure la construcció d'un drama. Així mateix es pot seguir com es construeix l'espectacle dramàtic durant els assajos professionals. I es veurà també per què la dramatúrgia de Txèhov sembla tan actual avui en dia. Idioma El curs s'impartirà en castellà i els els textos de Txèhov també seran en espanyol. Material\nEls textos El jardin de los cerezos i Tío Vania de Txèhov (fragments que s'enviaran als assistents).\n1. El text dramàtic. AP. Txèkhov. Les diferents possibilitats de representar-lo. La part pràctica. 2. Versions del mateix text, interpretat de diferent manera - depenent de la individualitat dels actors i dels directors d'escena. K Stanislavski. La part pràctica.\nCurs dirigit a tota la Comunitat Universitària de la UPF i al públic en general. Professora\nVictoria Savelieva, directora d'escena, professora d'arts escèniques, llicenciada en l'Institut Superior d'Art Dramàtic de Moscou (veure curriculum adjunt).\nLa capacitat del curs és de 6 a 20 persones. Si no s'assoleix el nombre mínim d'inscripcions, el curs quedarà anul·lat.\nDe 11.30 a 14.00 h i de 15.30 a 19.00 h Lloc\nAula 20.061, en el edificio Jaume I del campus de la Ciutadella\nCom inscriure't - INSCRIPCIÓ OBERTA fins les 12:00h del 21/02/2017, PLACES LIMITADES!\nHas de tenir oberta la teva sessió a Campus Global inscripció: 35 €\nPots formalitzar la teva *inscripció fent un click a la icona [o a través del Punt d'Informació a l'Estudiant]. El pagament es farà en el moment de la inscripció. Si ets extern o no tens accés al Campus Global\nSi ets extern no podràs completar la inscripció online. No obstant aixó, pots adreçar-te a un dels Punts d'Informació a l'Estudiant per realitzar la inscripció de forma presencial. Si en el moment de fer la inscripció tens algun problema, entra al Centre d'Atenció a l'Usuari (CAU), indica que estàs interessat/da en fer el curs i deixa les teves dades de contacte.


“Quan salves algú no canvies el món, però canvies el món d’aquella persona”, diu Santi Fuster a la xerrada Voluntariat mar enllà\nEl 23 de novembre a les 7 del vespre a la Casa Duran va tenir lloc la xerrada Voluntariat mar enllà, a càrrec de Santi Fuster, voluntari de ProActiva Open Arms, ONG que té per objectiu rescatar del mar les persones refugiades que arriben a Europa fugint de conflictes bèl·lics, persecució o pobresa.\nEn el marc del dia Internacional de Voluntariat, que se celebra el 5 de desembre, el Servei de Participació Ciutadana i Mediació de l'Ajuntament de Sabadell va organitzar una xerrada col·loqui adreçada a tota la ciutadania, però especialment a les persones voluntàries que formen part de diverses entitats de voluntariat a Sabadell. Maties Serracant, alcalde de la ciutat, va obrir l'acte i va fer esment de la importància del voluntariat, de la implicació de moltes persones a l'hora de crear un teixit associatiu i els va traslladar, a entitats i persones voluntàries, el reconeixement a la tasca que duen a terme.\nKaren Madrid, periodista de Ràdio Sabadell, va conduir la xerrada amb Santi Fuster, que va exposar a què es dedica l'ONG i quina és la funció dels voluntaris. Va explicar vivències, va emmarcar la situació actual a la Mediterrània i, sobretot, va posar de relleu que les persones rescatades no són un grup de gent, sinó individus amb una historia personal associada. El voluntariat posa pedaços, però és "indispensable i en general molt sa -va assegurar. Si existim és perquè cal que existim".\nFinalment, es va obrir un torn de paraules amb comentaris i testimonis molt emotius i interessants i Glòria Rubio, Regidora de Participació Ciutadana i Mediació, va agrair les paraules testimonials i vivencials de Fuster així com la tasca de totes aquelles persones voluntàries que formen part del teixit associatiu sabadellenc.


Wikiloc - ruta Ermita de la Mare de Déu de Montalegre (des de Gerb) - Gerb, Catalunya (España)- GPS track\nErmita de la Mare de Déu de Montalegre (des de Gerb) 35\nData de pujada 8 / gener / 2011\nGerb - Torreta dels Quatre Batlles - Vilanova de la Sal 21.2Km (senderisme) Gerb-runes poble vell i antiga església-Espígol Mona 2016 (senderisme) Pedals de Montalegre (btt)\nVista 2813 vegades, descarregada 40 vegades\nData de la sortida: 3 de gener de 2011\nÚltima actualització: 8 de gener de 2011\nAquesta sortida la vam fer amb el club de ciclista de Penelles. A falta de president amb dots de ciclista (només es dedica a tasques polítiques), vam suplir la seva absència amb la presència de la Carme que, segurament, la podrem gaudir més d’una vegada.\nLa ruta té un índex IBP de 78, de manera que no presenta massa dificultat. Comença suaument i va adquirint dificultat conforme ens apropem a l’ermita. Sens dubte, pocs abans d’arribar-hi trobem les rampes més fortes.\nLa tornada la farem prenent un parell de corriols sense massa dificultat. El primer comença només sortir de l’ermita i és el més complicat, tot i que amb destresa (no la meva) és pot superar prou bé.\nDurant el trajecte disfrutareu de molt bones panoràmiques sempre que els temps us acompanyi (no en el nostre cas).\nApali, que la gaudiu a tope!\nErmita de la Mare de Déu de Montalegre (des de Gerb) https://ca.wikiloc.com/wikiloc/view.do?id=1390598 Salutacions,


Aquesta primavera es posaran en marxa les obres de construcció del nou Ajuntament de Castellví de la Marca - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports\n16 Març, 2021, 11:16\nAquesta primavera es posaran en marxa les obres de construcció del nou Ajuntament de Castellví de la Marca\nEl govern de Castellví de la Marca va enllestir a principis de mes els darrers tràmits per iniciar en els propers mesos la construcció del nou Ajuntament amb l’aprovació dels serveis d'un enginyer i d'un arquitecte tècnic per dirigir les obres de la nova Casa Consistorial.\nL'equipament està dissenyat per ser energèticament eficient. S’ha volgut que l’edifici vagi en consonància amb els Objectius de Desenvolupament Sostenible de Nacions Unides, de manera que s’assegura la creació de llocs més saludables i, per tant, persones, comunitats i societats més sanes. Entre altres, garanteix l’accés a una energia assequible, segura, sostenible i moderna per a tothom; adopta mesures per combatre el canvi climàtic i els seus efectes, promou l’ús sostenible dels ecosistemes terrestres i frena la pèrdua de la diversitat biològica.\nEl Ple del 18 de febrer va adjudicar les obres a l’empresa Catalana d’Obres del Penedès S.A. per import de 393.582,24€. En aquesta 1a fase de les obres es construirà l’estructura de l’edifici i l’arxiu. La direcció d’obres d’arquitecte està adjudicada a Santamaria Arquitectes.\nL’Ajuntament compta amb un ajut de la Diputació de Barcelona per import de 428.505,43€ per tal de subvencionar l’import de l’adjudicació de les obres (393.582,24€). La diferència, 34.923,19€, s’utilitzarà per assumir els costos de direccions d’obres i treballs tècnics.\nEs preveu que les obres s’iniciïn aquesta primavera.


BLOG DEL MÓN LABORAL: Novetat bibliogràfica\nA la majoria de les empreses es celebren reunions que, a més de no aportar res i consumir massa temps i diners, impedeixen que les persones es dediquin a tasques més importants i/o urgents. En moltes organitzacions, la majoria dels treballadors assisteixen a una mitjana de 60 a 100 reunions mensuals, moltes de les quals són innecessàries.\nProbablement, en la majoria d’empreses és necessari organitzar cada dos o tres mesos una reunió extensa, però la resta de reunions es poden dur a terme de manera que la seva durada no excedeixi els 30 minuts i, al mateix temps, siguin més efectives. L’objectiu principal d’aquest llibre és precisament proporcionar les claus per aconseguir reunions curtes que aconsegueixin resultats òptims.\nPublicat per Blog del món laboral a 18:37


Una empresa lleidatana rep un important premi pel seu projecte\nRebrà una dotació de 5.000 euros, pel seu sistema de gestió de purins que redueix l'impacte mediambiental\nper Redacció 16/07/2020 17:00h\nAEInnova i Faixamata guanyen el Premi BBVA a la Innovació en Sostenibilitat Mediambiental | LleidaDiari.cat\nL'empresa Alternative Energy Innovation (AEInnova) ha estat guardonada amb el 1r Premi BBVA a la Innovació en Sostenibilitat Mediambiental, que rebrà com a premi una dotació de 10.000 euros.\nEl jurat ha atorgat el primer premi a AEInnova per ser: «un projecte innovador, que contribueix a la circularitat de l'economia, aplicable i amb impacte al sector industrial, nascut de la investigació universitària». En concret, AEInnova ha desenvolupat una tecnologia que permet capturar la calor residual de la indústria i convertir-la en energia neta, amb dues línies d'actuació: la millora de l'eficiència energètica de la indústria, convertint la calor en electricitat, i la creació d'uns sensors industrials alimentats per calor residual i que no necessiten bateries.\n2n Premi ha recaigut en l'empresa Faixamata\nPer la seva banda, el 2n Premi ha recaigut en l'empresa Faixamata, que rebrà una dotació de 5.000 euros, pel seu sistema de gestió de purins que redueix l'impacte mediambiental en un 78% menys de nitrogen, un 90% menys de fòsfor i un 85% menys de potassi, a més de la reducció del 50% dels costos de tractament i venda del subproducte per a plantes de compostatge, fent que el residu es converteixi en recurs.\nEn aquest cas, el jurat l'ha valorat per ser «un projecte innovador, procedent d'una iniciativa privada, que aconsegueix l'economia circular, no contaminant, d'autoconsum i autogeneració de l'energia elèctrica. Un model reproduïble que pot solucionar la gestió de purins, un problema mediambiental a Catalunya». AEInnova i Faixamata van quedar finalistes juntament amb Shotl, Síner i Worldcoo. En aquesta primera edició, el Premi BBVA a la Innovació en Sostenibilitat Mediambiental ha rebut una seixantena de projectes procedents de pimes amb seu a\nEl 13% de les candidatures presentades tenen potencial de replicació elevat\nEl 13% de les candidatures presentades tenen potencial de replicació elevat, i un 35% potencial mitjà. La gran majoria tenen beneficis ambientals i socials. 44 de les propostes provenen d'empreses de la província de Barcelona, repartides entre els Vallesos, Barcelona, Osona, Anoia, Maresme i Baix Llobregat), 9 de Tarragona, 3 de Lleida, 3 de Girona i 1 de les Illes Balears. Creat a finals del 2019, té per objectiu promoure la innovació i la sostenibilitat en l'àmbit empresarial en resposta a les necessitats actuals, per tal de millorar el benestar de les persones i l'estat del medi natural. També pretén reconèixer i fomentar els valors pel respecte al medi ambient a la societat.


CERVESA EN CATALÀ: Cerveses d'abadia - 01 - antecedents culturals\nCerveses d'abadia - 01 - antecedents culturals\nAntecedents culturals. 1.- El monaquisme cristià.\nEl concepte de la vida monàstica és un concepte antic i es troba en moltes religions i filosofies. En el decurs dels segles abans del naixement de Crist, l'hinduisme, el budisme i el judaisme han desenvolupat tots formes de vida que proposaven algun tipus de renúncia al món tant vivint com un asceta solitari, com dins d'una comunitat per tal d'aconseguir l'alliberament, la purificació i la unió amb Déu.\nEl monacat cristià es va inspirar en l'exemple dels profetes Elies i Joan el Baptista, que vivien sols al desert, i sobretot en l'episodi evangèlic de la lluita solitària de Jesús contra Satanàs al desert, abans del seu ministeri públic. Des de l'Èxode i en tot l'Antic Testament, el desert és considerat com un lloc de renovació espiritual i de retorn a Déu.\nSant Antoni el gran per J. Bosch\nSant Antoni el Gran (251-356) va ser el primer cristià conegut en refugiar-se al desert. Segons la Vida d'Antoni, escrita per Sant Atanasi a mitjan segle IV, Sant Antoni es va retirar al desert d'Egipte per portar una vida ascètica intensa amb l'únic propòsit de buscar Déu en oració solitària. Es va quedar sol fins que la seva santedat i la seva humanitat van atreure al seu voltant un cercle de deixebles en cada cop més nombrós. La seva influència va ser tan gran que ara és considerat el pare no només del moviment dels Pares i Mares del Desert dels segles IV i V a Egipte, sinó també com el pare de tota la família monàstica cristiana.\nEncara que els primers Pares del desert visquessin com ermitans, poques vegades ho feren completament aïllats. De fet, vivien a prop els uns dels altres de manera que a poc a poc es van anant constituint reagrupaments informals en els deserts de Nítria i de Scetis. El pas de l'ermità (anacoreta) al monjo (cenobita) que viu en comunitat sota l'autoritat d'un abat, va arribar ràpidament, quan en 346 Sant Pacomi va establir a Egipte el primer monestir cenobític cristiana.\nEl desert d'Egipte\nLa tradició del monacat de l'Església oriental ha arribat fins a l'Església d'Occident gràcies a Sant Joan Cassià (al voltant de 360 a 435). Quan era un jove adult, va entrar amb el seu amic, Germà, en un monestir de Palestina. Després se'n va anar a Egipte per visitar grups d'eremites de Nítria. Alguns anys més tard, Cassià va fundar un monestir de monjos i probablement també de monges prop de Marsella. En part per lluitar contra les pràctiques corruptes que havia trobat en el monaquisme occidental, va escriure dues obres llargues, Les Institucions i Les Conferències. En aquests llibres, no només va transmetre la seva experiència a Egipte (hi ha potser el més antic registre escrit de la transmissió del pensament dels Pares del Desert), sinó que també va donar al monacat cristià una forta base evangèlica i teològica.\nSant Joan Cassià\nLa influència de Cassià era enorme i es va perllongar durant segles - fins a la més petita biblioteca monàstica de l'Edat Mitjana a Europa hi havia una còpia de Cassià. A més, Sant Benet es va inspirar en el pensament de Cassià per escriure la seva regla i aconsellava als monjos de llegir les obres de Cassià. Atès que la Regla de Sant Benet encara és seguida pels monjos benedictins, cistercencs i trappistes, això significa que el pensament de Sant Joan Cassià i la tradició del desert amb ell, encara guiar la vida espiritual de milers d'homes i dones en Església Catòlica.\nCapítol següent: Antecedents culturals 2: el Císter


Òmnium Terres de l'Ebre concedeix el Premi Lo Grifonet 2020 al ceramista Joan Panisello ~ EbreDigital.cat\nÒmnium Terres de l’Ebre concedeix el Premi Lo Grifonet 2020 al ceramista Joan Panisello\nRedacció Ebredigital.cat2020-12-02T13:48:36+01:002 de desembre de 2020|Cultura| Terres de l'Ebre, Tortosa|Òmnium Cultural, Premi Lo Grifonet|\nEl ceramista jesusenc Joan Panisello Chavarria ha estat guardonat amb el Premi Lo Grifonet 2020, que concedeix anualment Òmnium Cultural Terres de l’Ebre.\nEl premi Lo Grifonet té caràcter honorífic i s’atorga a una persona que per la seua trajectòria cultural o científica i per la importància i exemplaritat de la seua tasca intel·lectual, social o humana, hagi contribuït de manera notable i continuada a la vida cultural, social o científica de les Terres de l’Ebre. El grifonet, futura flor de l’olivera, dóna nom al premi com a símbol de renovació i esperança, cíclicament repetides, de l’arbre més emblemàtic i representatiu de la mediterrània en general i de les Terres de l’Ebre en particular.\nEl lliurament del premi tindrà lloc el pròxim dimarts 8 de desembre a Jesús i comptarà amb l’actuació musical de Pili Cugat i Carlos Luprian. Roser Sebastià, membre de la Junta Nacional d’Òmnium, li farà entrega del guardó, una peça artística de l’escultora Cinta Sabaté. L’acte es podrà seguir en directe pels canals d’Òmnium Terres de l’Ebre, ja que l’aforament serà limitat per poder complir amb les normes sanitàries derivades de la covid-19.\nLa nova edició del premi ha comptat amb un nou procediment d’elecció. A partir de la presentació de propostes a través de vuit entitats de les quatre comarques ebrenques, la comissió va validar les propostes i es van escollir els finalistes. D’un total de nou candidatures, els socis i sòcies de l’entitat van poder votar telemàticament el guanyador.\nL’any passat, es va premiar al president de l’entitat Jordi Cuixart per denunciar el seu empresonament.


Aquest dissabte obre portes el Barça Cafe, la nova oferta gastronòmica del Camp Nou\nEn aquest establiment, els culers podran gaudir d'alguns dels plats preferits dels jugadors del primer equip del FC Barcelona\nper Antonio Ramos 13/05/2021 14:51h\nEl FC Barcelona obrirà al públic aquest dissabte el Barça Cafe, la nova proposta d’oci i restauració que neix amb l’objectiu d’ampliar els serveis al Camp Nou i millorar-ne l’oferta gastronòmica. El nou local —ubicat al Bulevard de taquilles de l’Accés 9, a tocar de l’entrada al Museu del Barça— és un 'sportsbar' acollidor i purament blaugrana, que ofereix una proposta culinària de qualitat basada en elements distintius de la gastronomia catalana.\nL’establiment, gestionat per Singularis, la divisió de càtering d’autor del grup Serunion, compta amb més de 500 m² i entre la barra, les taules, el 'lounge' i la terrassa, podrà acollir uns 170 clients. Segons ha explicat el club en un comunicat, la decoració de l'espai «respira Barça i Barcelona en tots els detalls. Els colors blaugrana, els motius futbolístics, les rajoles hidràuliques i el trencadís de Gaudí són elements presents en tot l’espai, on també hi ha làmpades amb forma de pilota, samarretes i fotografies a les parts, així com taules on s’hi poden llegir frases mítiques dels jugadors del Barça».\nEl Barça Cafe, segueix el comunicat del club, neix amb l’objectiu de convertir-se en punt de trobada per als culers, tant en els dies de partit al Camp Nou com quan l’equip juga fora, ja que el local disposa de grans pantalles on es poden seguir els partits, amb tot luxe de detalls mentre es gaudeix de la millor oferta gastronòmica.\nOferirà els plats favorits dels jugadors blaugranes\nUn dels atractius del local és la inclusió a la carta del Barça Cafe d'alguns dels plats favorits dels jugadors del primer equip; receptes saludables revisades pels nutricionistes del FC Barcelona i elaborades en col·laboració amb Beko, dins del programa 'Eat like a Pro'. La pizza margarita de Dembélé, el gaspatxo amb tuna de Jordi Alba o el salmó amb patates i carabassó al forn de Leo Messi són alguns dels plats que els visitants poden degustar.\nEn els dies de partit al Camp Nou, però, el Barça Cafe canviarà la seva fesomia interna (decoració i disposició del mobiliari) i simplificarà la seva carta, que estarà basada en productes per emportar amb l’objectiu d’agilitzar els serveis.\nCamp Nou Restaurants FC Barcelona


Èxit de participació en la I Ruta Senderista del 2020 - El Miragall\nÈxit de participació en la I Ruta Senderista del 2020\n24.02.2020 17.45 h\nAquest passat diumenge dia 23 va tindre lloc la I Ruta Senderista organitzada per la Regidoria d’Esports, que va comptar amb la presència d’uns 50 participants que gaudiren d’un matí de natura, muntanya, activitat física i sobretot, de companyerisme i diversió.\nLa foto de grup al pavelló municipal va donar inici a la ruta senderista, que va començar creuant el riu Albaida i passant per la fàbrica de paper en direcció a la font amarga. Ja al 'terrer roig' els assistents feren la primera pujada del matí, la del tallafocs, per a posteriorment fer la baixada en direcció al barranc de les Salines per una senda single-track molt divertida.\nDesprés, encaràrem la 'senda humida', nom col·loquial degut al tipus de clima que té eixe lloc en concret, on afrontaren la segona pujada que acabava al cor de la muntanya, ja prop del paratge de la Font Amarga.\nPer últim, empalmàrem amb l’última senda de baixada cap al 'terrer roig' on ens tornàrem a agrupar per a fer-nos una altra foto i baixar pel camí de la font amarga, en direcció al nostre poble.\nEl matí va acabar amb l’esmorzar grupal que donava punt i final a aquesta ruta, que ens va servir per conéixer-nos més i parlar sobre la ruta realitzada.\nVos esperem a totes i tots en la següent ruta senderista, que de ben segur serà de més distància, més duració, coneixerem nous llocs i sobretot, més divertida.\nPer poder veure totes les fotos de la Ruta Senderista les Salines-Font Amarga de Valerià Benetó i Joanjo Puertos piqueu ací, no és podeu perdre els paratges i flora.


Els restaurants de la Garrotxa afronten el cap d'any amb optimisme - Garrotxa Digital\nEls restaurants de la Garrotxa afronten el cap d’any amb optimisme\nComentaris tancats a Els restaurants de la Garrotxa afronten el cap d’any amb optimisme\nTot i que aquest any les reserves a Catalunya per al sopar de cap d’any a hores d’ara no arriben al 50%, les expectatives dels restaurants a la garrotxa són altes. Alguns establiments han hagut d’ajustar el preu del menú i esperen omplir la nit de cap d’any. Olot Televisió ha visitat tres tipus de restaurants a la comarca, tres ofertes diferents per celebrar el cap d’any.\nEls diferents restaurants de la Garrotxa fan aquests dies els últims preparatius per acollir els clients durant la nit de cap d’any. La majoria ofereix un menú adequat a tot tipus de públic i preferències. La pizzería Montecatini porta cinc mesos a Olot i és el primer cop que prepara el menú per a la nit de cap d’any. Ha preparat un menú adequat al màxim nombre de públic. El restaurant de cuina índia Shanti, situat al carrer Pare Roca d’Olot, ha preparat un menú mixte entre cuina típica de l’Índia i cuina més comuna p`ropera a la nostra gastronomia. El restaurant Ca l’Enric de la Vall de Bianya ha celebrat el 10è aniversari de l’obtenció de l’estrella Michelen i els 10 anys de la sala de banquets amb una reforma del seu disseny interior a càrrec de l’equip d’interioristes de Jordi Vayreda. El menú que ha preparat l’establiment està destinat als amics i clients habituals. En general, a Catalunya, les reserves per al sopar de cap d’any no arriben al 50%. L’ocupació prevista a hores d’ara a Barcelona és del 31%.\nPere Puig va assassinar de forma “sobtada i fulgurant”\nEl Peralada i l'Olot viuran un partit apassionant aquest diumenge, en un marc fantàstic com és l'Estadi Municipal de Montilivi de Girona. El derbi gironí de la Segona Divisió B arriba en un marc de bon ambient entre els dos clubs, i els dos entrenadors consideren…\nJa s’han revisat 3.000 dels gairebé 4.000 valors cadastrals erronis d’Olot\nL’Oficina d’Atenció al ciutadà dedicada a revisar els errors cadastrals d’Olot ja ha arreglat la valoració de 3.000 dels gairebé 4.000 afectats. Això representa que tres de cada quatre implicats ja han regularitzat la seva situació. L’Oficina es…\nLa Unió Esportiva Olot arrencarà la pretemporada el proper 10 d'agost, tot i l'incertesa que envolta l'inici de la propera temporada a la Segona B, que es preveu pel 26 de setembre. Els jugadors de Raúl Garrido tornarien doncs sis setmanes abans de l'inici…


Les Hermanas Picohueso aterren al Teatro del Biobío de Xile per realitzar-hi una residència internacional - Nau Ivanow\nLes Hermanas Picohueso aterren al Teatro del Biobío de Xile per realitzar-hi una residència internacional\nUn dels grans eixos de treball de la Nau Ivanow és la internacionalització, és per això que des de fa anys treballem per l’intercanvi de companyies amb centres d’arreu del món, amb els quals compartim filosofies de treball.\nAquest programa d’internacionalització té com a objectiu establir residències de treball amb les condicions necessàries per compartir processos, metodologies i recursos entre companyies catalanes i internacionals per tal de fomentar el seu creixement a través de l’intercanvi.\nAquest mes de desembre, la companyia resident Hermanas Picohueso ha aterrat al Teatro del Biobío de Xile per realitzar-hi una residència d’un mes de durada dins el nostre programa d’internacionalització, amb la col·laboració del Programa Iberescena.\nDurant la seva estada, la companyia treballarà en els seus projectes, tot establint un diàleg d’intercanvi amb professionals del territori.\nLa companyia treballarà també en els laboratoris que han anomenat Mezclas Improbables amb l’objectiu de generar eines de creació per compartir, conèixer i interactuar amb companyies i col·lectius de la regió del Biobío. Els eixos principals de treball seran el cos, la dramatúrgia i la producció, per tal de trobar noves maneres per desenvolupar projectes artístics, aprenent del errors per a solucionar els problemes que es poden trobar en les creacions.\nAl llarg de la seva residència, anirem fent un seguiment que compartirem a través de les xarxes socials.\nEl Teatro Biobío és un centre d’arts escèniques i música de la ciutat de Concepción (Xile), que des de 2018 treballa per promoure el desenvolupament de l’art i la cultura de la regió del Biobío. L’espai compta amb un alt nivell arquitectònic i tecnològic i vol ser un referent nacional i internacional en la promoció d’activitats culturals de qualitat amb una gestió sostenible que contribueixi al desenvolupament multicultural de la regió.


L'editorial mallorquina Ensiola reedita la novel·la "Roda de solitaris", d'Amat-Piniella - Regió7 :: El Diari de la Catalunya Central\nL'editorial mallorquina Ensiola reedita la novel·la "Roda de solitaris", d'Amat-Piniella\nEl segell de Muro té previst publicar altres títols de l'autor manresà eclipsats pel K. L. Reich i que són difícils de trobar\ntoni mata i riu manresa 25.05.2010 | 02:00\nJoaquim Amat-Piniella en una fotografia de l'any 1955 al despatx de l'empresa on treballava ARXIU HISTÒRIC COMARCAL DE MANRESA\nJoaquim Amat-Piniella en una fotografia de l'any 1955 al despatx de l'empresa on treballava\nEl procés de reivindicació de la memòria de l'escriptor manresà Joaquim Amat-Piniella engegat a la ciutat aquesta dècada viu un nou episodi de procedència inesperada. L'editorial mallorquina Ensiola ha tret a la venda la reedició de Roda de solitaris, una de les novel·les que configuren el corpus literari de l'autor i que han quedat eclipsades per l'èxit de K. L. Reich, el colpidor relat en clau autobiogràfica de la vida als camps de concentració nazis. Roda de solitaris es presentarà a Manresa en una data encara per concretar, un acte que serà organitzat per l'Associació per a la Recuperació de la Memòria Històrica de Manresa i per la delegació del Bages d'Òmnium Cultural.\nMuro és una petita localitat de l'illa de Mallorca on el 2003 va néixer Ensiola, un segell editorial amb vocació de traduir a la llengua catalana obres de grans escriptors d'arreu del món, així com de rei-vindicar autors catalans poc reconeguts. Amb aquesta filosofia, Ensiola va comprar els drets de les quatre novel·les de Joaquim Amat-Piniella que han conegut una sort diametralment oposada a la de K. L. Reich: El casino dels senyors (1956), Roda de solitaris (1957), La pau a casa (1959) i La ribera deserta (1966).\n"Estem parlant d'una novel·la fantàstica", explica l'editor Miquel Campaner. "El nostre director literari, Guillem Frontera, coneixia la figura d'Amat-Piniella, per això hem emprès el projecte de reeditar-ne les obres menys conegudes". Roda de solitaris va aparèixer per primer cop el 1957 dins la Col·lecció Popular Catalònia d'Albertí Editor. Després de passar pel calvari de diversos camps de concentració, entre els quals el tristament famós de Mauthausen, Amat-Piniella va passar una temporada a Andorra. El 1946 va tornar a Catalunya, però l'ambient polític a Manresa li era hostil i es va establir a Barcelona, des d'on va contribuir a mantenir viva la memòria de l'horror feixista tant amb la fundació de la clandestina Amical de Mauthausen (1962) com amb les seves novel·les. El camí, però, no va ser gens planer. El manresà formava part de la part de la societat que va perdre la guerra i, per exemple, K. L. Reich, escrita tot just acabat el captiveri nazi, no va veure la llum fins al 1963.\nLa vida de Joaquim Amat-Piniella es va extingir el 3 d'agost del 1974 a la ciutat sanitària de Bellvitge. Gairebé trenta anys després, la ciutat de Manresa va reconèixer-li la trajectòria cívica incloent el seu retrat a la Galeria de Manresans Il·lustres, un acte que va tenir per marc el saló de sessions de l'a- juntament.\nTítols sense sortida\nL'impacte que l'experiència de la guerra va causar en Amat-Piniella queda palès en obres com Roda de solitaris, on la vida quotidiana de diversos personatges evoluciona sota l'ombra allargada de les hostilitats bèl·liques i els seus múltiples efectes, des de la por dels bombardeigs fins al trasbals que significa per a l'existència diària. Amb la reedició d'aquest títol, es posa a l'abast del públic una part de la dimensió més desconeguda de l'Amat-Piniella escriptor. Una dada que exemplifica l'oblit en què ha caigut la producció novel·lística de l'escriptor, nascut l'any 1913 a Manresa, s'obté buscant les seves obres al cercador de l'ISBN, el catàleg en renovació constant de totes les obres que es publiquen a l'estat espanyol des del 1972. La llista conté 14 títols: 11 edicions de K. L. Reich, 2 de Les llunyanies: poemes de l'exili (1940-1946) i el volum L'hora blanca: l'holocaust i Joaquim Amat-Piniella, l'estudi que va fer David Serrano el 2004. Cap menció a les altres quatre novel·les esmentades ni al llibre de retrats de manresans Ombres al calidoscopi, del 1933. Per llegir aquestes obres cal anar a les poques biblioteques que disposen d'algun exemplar -la majoria, amb préstec restringit- o bé emprendre la cacera a les llibreries de vell.\nJoaquim Aloy, responsable de la completa pàgina web dedicada a Amat-Piniella -hostatjada a www.memoria.cat- i un dels ressuscitadors del bon nom de l'escriptor, va valorar molt positivament la notícia de la reedició. "És una notícia excel·lent", va comentar, i va confirmar que l'entitat que presideix, l'Associació per a la Recuperació de la Memòria Històrica, muntarà la presentació de Roda de solitaris a la ciutat.\nEl llibre ha sortit a la venda al preu de 15 euros en una edició que no incorpora cap estudi sobre la figura d'Amat ni de l'obra en qüestió. Segons Aloy, "seria interessant que en properes publicacions s'hi afegís una introducció per situar la novel·la en el seu context". Si més no, a parer del Premi Bages de Cultura del 2007, "caldria que així fos quan es reediti El casino dels senyors, un document de gran interès per conèixer un bocí de la història i la idiosincràsia de la Manresa del segle passat".


L’abrupte (i incert) camí del ‘Grexit’ (Marc Vidal)\nEls tractats europeus no preveuen cap mecanisme per expulsar un país de la zona euro\nMARC VIDAL Barcelona 29/06/2015 00:00\n260x366 Un mural recent proclamant un no a Europa, en alemany, ahir en un carrer d’Atenes. / ALKIS KONSTANTINIDIS / REUTERS Un mural recent proclamant un no a Europa, en alemany, ahir en un carrer d’Atenes. / ALKIS KONSTANTINIDIS / REUTERS\nEl temporal a Europa acaba de començar. El trencament de les negociacions -i de la confiança- entre Grècia i les institucions creditores dissabte aboca el país a un impagament demà dels 1.600 milions d’euros que havia de tornar -aquest dia- a l’FMI. Amb l’incompliment, la zona euro s’endinsa en la dimensió desconeguda. Hi ha més preguntes que respostes en l’aire. I només la voluntat política de mantenir unida la zona euro -repetida fins i tot en els moments més crítics d’aquest cap de setmana- podria ser el bàlsam d’un mal cop.\nAnem cap al ‘Grexit’?\nUn impagament no vol dir automàticament una expulsió\nEls tractats europeus preveuen el mecanisme de sortida de la Unió Europea però no el de l’eurozona. Sense res escrit per a aquests casos, l’escenari de la sortida d’un soci de l’euro és tan obert com incert. Grècia insisteix que ningú la pot fer fora de l’euro si el país no ho demana i el ministre de Finances, Iannis Varufakis, s’ha fet un fart de repetir aquests últims dies que un impagament als creditors no significa enfilar la porta de sortida de l’eurozona. Però després de l’incompliment amb l’FMI en podria venir un altre amb el BCE -el 20 de juliol-, que, aquest sí, podria significar que la màxima autoritat monetària europea tanqués definitivament l’aixeta de l’ajuda a Atenes. En aquesta hipotètica situació, Grècia se situaria, de facto, en una zona grisa. ¿Dins o fora de l’euro? ¿Amb un euro del BCE o un euro grec? Impossible de saber. El que el govern d’Alexis Tsipras sí que ha volgut deixar clar és que el Grexit, l’euro sí o no, no és el que es vota diumenge que ve, tot i els esforços de l’oposició grega que ha volgut donar a la consulta aquesta dimensió.\nHi ha risc de contagi?\nL’eurozona és més forta però la seva credibilitat està en joc\nEl govern espanyol ha convocat per a aquest matí a primera hora la comissió delegada d’afers econòmics per analitzar la situació, segons va informar ahir la Moncloa. I per avui a Berlín i París estan previstes reunions similars. El president de l’Eurogrup, Jeroen Dijsselbloem, va assegurar dissabte, després del trencament de les converses amb Grècia, que l’eurozona ha construït els últims anys tallafocs per evitar mals majors en cas de fallida d’un dels socis de l’euro. “Som més forts que abans per afrontar qualsevol eventualitat”, va assegurar Dijsselbloem. Però més enllà de l’efecte contagi, una sortida de l’euro de Grècia posaria en quarantena la idea que l’euro és irrompible. La credibilitat de la moneda quedaria tocada. I després d’un primer cas, d’un precedent, en podria venir un altre.\nUrnes vs. ‘troica’?\nGrècia defensa que les urnes han de ser compatibles amb Europa\nRes pot aturar el referèndum convocat per diumenge que ve. La iniciativa es va anunciar poques hores abans de rebre, sense dificultats, el vistiplau del Parlament grec. El cas contrasta amb el referèndum frustrat l’any 2011 de l’aleshores primer ministre, Iorgos Papandreu, sobre el segon rescat. Alexis Tsipras manté que els principis democràtics són els que l’han portat a consultar els grecs i que Europa, rebutjant ajornar els pagaments grecs, “viola el dret a decidir d’un poble sobirà”. “En una Unió Europea fundada sobre el principi de la democràcia, el referèndum hauria de ser benvingut”, sosté Zsolt Darvas, investigador a Bruegel.\nCom queda Europa?\nUn cop dur a la idea que la integració no té marxa enrere\nLa credibilitat del conjunt del projecte europeu quedaria tocada si es consumés el Grexit. Sobretot tenint en compte que entre els principis sobre els quals s’aixeca la UE hi ha el d’una “unió cada cop més integrada”. “Seria un cop dur a la idea que no hi ha marxa enrere en el procés d’integració europea”, escriu Pol Morillas, investigador del Cidob. A més, la pèrdua de Grècia representaria el replegament d’Europa en una zona especialment sensible del continent, a tocar de la frontera entre Occident i Orient. Un indret desitjat per altres actors mundials, com ara Rússia.


Serveis Socials redueix a 15 dies el temps d’espera de la primera acollida no urgent - Canal Terrassa\nServeis Socials redueix a 15 dies el temps d’espera de la primera acollida no urgent\nCarme ContrerasData: 04/03/21\nL’Ajuntament de Terrassa està treballant per reduir la llista d’espera en la primera acollida dels serveis socials municipals amb l’objectiu de reduir el temps d’espera a tota la ciutat i garantir que tothom pugui ser atès amb els mateixos terminis, sense importar el lloc de residència. Fins al moment, el termini podia oscil·lar entre 15 i 45 dies.\nFruit del treball de coordinació de tots els districtes, el servei atendrà aquestes demandes en un termini no superior als quinze dies. La primera atenció serà telefònica. Amb tot, si la situació requereix un seguiment, es vincularà la persona amb el seu districte de referència, on se li donarà cita prèvia. A més, els serveis socials municipals compten amb una persona de guàrdia a cadascun dels districtes per atendre tots els temes urgents que puguin sorgir diàriament.\nArran de les diferents crisis econòmiques i sanitàries que s’han viscut els darrers anys, l’ajuntament ha treballat amb una pressió superior a causa del creixement de les llistes d’espera i és per això que s’ha volgut equilibrar les demandes entre territoris.\nTags: Ajuntament de Terrassabutlletiprimera acollida no urgentServeis Socialsterrassa\nEl CST ha vacunat aquesta setmana els pacients de diàlisi\nAjuts del govern espanyol per a un projecte d’exhumació de fosses de la Guerra Civil a Terrassa


L’Ajuntament de Vilafranca ha aprovat la elaboració d’un Pla de Biblioteques i Lectura Pública | RTVVilafranca\nEl Ple municipal celebrat aquest dimarts a la nit contemplava un ordre del dia amb un únic punt relatiu a la gestió i 9 mocions de debat polític. El punt va quedar sobre la taula, és a dir que al final només es van debatre les mocions. La primera la presentava Vilafranca en Comú i tractava sobre la lectura pública i el sistema bibliotecari, deixant palesa les mancances que té la vila en aquests moments, segons els estandars marcats per la Generalitat.\nEl regidor del PP es va mostrar favorable a l’acord, recordant que fa falta un equipament més gran i suggerint una ubicació a l’Escavi.\nPer part d’ERC, Mònica Hill, també es mostrava a favor i demanava la participació de tots els grups en el plantejament de futur dels equipaments culturals.\nMarcel Martínez, de la CUP, anava més enllà i reclamava l’ampliació de la Torras i Bages i una nova biblioteca comarcal.\nEl regidor socialista, Ramon Zaballa també compartia la moció i proposava que es contemplin també les biblioteques escolars.\nEl regidor de cultura, Raimon Gusi, també compartia l’esperit i la filosofia de la moció, però demanava un termini més llarg que els sis mesos proposats per l’elaboració del pla, a més d’apuntar la necessitat d’ajustar-se a les possibilitats pressupostàries.\nFinalment es va aprovar la moció per unanimitat amb un termini de 9 mesos per l’elaboració del Pla de Biblioteques i Lectura Pública, que ha de contemplar un procés de participació ciutadana, i amb la constitució d’una comissió de seguiment del seu compliment.\nEl Ple també va debatre una moció de suport a la resolució del Parlament per la creació d’un estat independent que va rebre el suport dels grups que la presentaven, CiU, CUP i ERC, les abstencions de VeC i el vot contrari del PSC i el PP. També amb els vots en contra del PSC i el PP es va aprovar una moció que presentava ERC reclamant la neutralitat de la junta electoral de zona de Vilafranca. Els mateixos grups es van abstenir en una moció que també presentava ERC de suport a la Vegueria Penedès.\nD’altra banda el govern de CiU i PSC va presentar una moció de suport al Pacte de Berà demanant la gratuïtat de l’autopista AP-7 entre Torredembarra a Vilafranca. La moció es va aprovar per unanimitat. En canvi una moció que proposava la CUP de suport a encausats per diferents actes a Vilanova i al Vendrell es va aprovar amb els vots a favor del seu grup municipal més els regidors d’ERC i VeC, les abstencions de CiU i PSC i el vot contrari del PP. La que no va prosperar va ser una moció que la CUP presentava en nom de la PAH, reclamant mesures per fer front a l’habitatge i la pobresa energètica. La moció la va defensar en nom de la PAH l’exregidor de la CUP, Xavi Navarro.\nDes del govern es va demanar deixar-la sobre la taula per poder acordar en quina mesura l’ajuntament hi pot participar, entenent que no podia aprovar el document querquè comportaria una despesa inasumible. Davant la negativa es va posar a votació i va ser rebutjada pels vots de CiU i PSC.\nFinalment el Ple també va aprovar per unanimitat dues mocions més, proposades per la CUP. Una proposant l’estudi tècnic per poder determinar si l’ajuntament té dret a reclamar la propietat de les esglésies de Sant Joan i de Sant Francesc i l’altra moció manifestant el compromís de l’Ajuntament amb la lluita contra la violència masclista.


Art i Història 2015: ARQUITECTURA GREGA\nL'arquitectura de l'antiga Grècia va fixar les bases de l'arquitectura del món occidental durant segles. A grans trets, l'art grec representà una síntesi transformadora, innovadora dels corrents artístics de la cultura egípcia, del pròxim orient i de l'Egeu. Es tracta d'una cultura antropocèntrica que es preocupa per la creació d'un art a la mida de l'home.\nLas normes o cànons de composició arquitectònica s'hi destacaren tres ordres arquitectònics majors: dòric, jònic i corinti, que es diferencien en la proporció alt diàmetre de la columna i les formes del capitell i del entaulament. L'ordre és el resultat d'una relació numèrica influïda per les teories pitagòriques. Cada ordre relaciona les diferents parts de l'edifici amb el tot, determinant al temps la decoració del mateix.\nEls tipus d'edifici que més importància han tingut són el temple i el teatre.\n*El temple grec\nEl temple consta d'un local amb una sola obertura, la porta, sense finestres. Davant té un pòrtic amb columnes.\nAmb el temps, a aquest temple, ja aïllat, se li van anar afegint més columnes i decoració; així van aparèixer els temples pròstils (amb quatre columnes a la façana principal), amfipròstil (amb columnes a les dues façanes més curtes) i perípter (columnes en tot el perímetre).\nEls temples grecs es caracteritzen per la seva estructura molt simple. Consistien en una única sala a la qual s' accedia per un pòrtic.\nCom en els grecs no els agradava que les part anterior i posterior dels seus temples fossin diferents, afegiren un pòrtic en la part posterior (opistodòm) per donar així un aspecte més simètric.\nAmb el temps, els arquitectes grecs van anar afinant les proporcions i els detalls dels seus temples. Molts consideren que el Partenó d'Atenes, dels arquitectes Ictino i Calicrates, és el temple que millor expressa el desig de Bellesa dels grecs.\nA partir del segle IV a C apareixen temples de planta circular anomenats tholos.\nEren sempre a l'aire lliure. Les grades tenien forma semicircular i s'assentaven al pendent d'un turó.D'aquesta forma aprofitaven la inclinació natural del terreny, per permetre que tots els espectadors veiessin l'escenari sense obstacles.\nL'escenari estava precedit per una zona també semicircular, l'orchesta que servia com a reflector del so.\nAmb aquest i altres artificis, aconseguien que als teatres poguessin acomodar-se fins 15.000 espectador.\nAl costat de l' orchesta hi havia el prosceni, on esperaven els actors, i lleugerament elevada estava l'escena on es representava l'obra. En els laterals hi havia els parodos. Neix amb finalitats religioses\nL'escultura grega és una manifestació artística que reflecteix els ideals de la civilització grega: importància de l'home com a centre de l'univers i recerca d'un ideal de bellesa basat en l'equilibri i la proporció. El tema central és la figura humana. Es busca un model de bellesa, el cànon, les proporcions perfectes. La figura en l'escultura clàssica grega és una referència a la condició o el paper de la persona representada. Els atletes, sacerdotesses i déus poden ser identificats per les seves vestimentes i aformaments o per la falta dels mateixos. Posteriorment, nus en l'escultura i la pintura han representat una forma d'ideal, ja es tracti d'innocència, l'obertura o la puresa. Els materials més utilitzats són el marbre policromat, el bronze i les criselefantines (estàtues d'or i d' ivori).\n· Període arcaic\nEn el període arcaic (segle VII aC - inicis del segle V aC), l'art grec evoluciona des de les antigues tradicions artístiques rejovenides i fecundades per les influències egípcies i orientals, fins a les portes del que serà l'art grec clàssic.\nEl tipus d'estàtua grega que arribarà a ser més característic del període arcaic, el Koúros, segueix en gran mesura models egipcis. Es realitzen figures masculines d'atletes nus (Koúroi), i figures femenines vestides (Korai).\n· Període clàssic\nEl període clàssic de l'escultura grega es pot dividir en els tres subperíodes següents: període protoclàssic, primer classicisme i segon classicisme. Va sorgir als segles V iIV a.C. van aconseguir representar la part harmònica del cos: li donaren agilitat i moviment.\n· Període protoclàssic\nA la primera meitat del segle V aC l' escultura comença a experimentar nous camins, tot trencant amb la rigidesa compositiva dels Koúroi. S' evoluciona cap una més gran naturalitat de les formes, una captació major del moviment i una preocupació per explorar les emocions i diferents estats. La figura de l' home un esdevé definitivament el símbol de la bellesa per a l'art grec.\nA més d'aquests conjunts, aquest període ens ha deixat algunes impressionants figures de bronze, dels pocs originals de bronze que es conserven.\n- Primer classicisme\nEn la segona meitat del segle els escultors arriben a un domini de la tècnica que permet d'establir uns cànons o models de bellesa ideal, basats en les proporcions de les diverses parts del cos. Els cossos apareixen en repòs i serenitat.\n- Segon classicisme\nAl segle IV a C s' accentua la tendència al realisme i es dóna més importància a l' expressió i al moviment.\n· Període hel·lenístic\nL' art hel·lenístic explota, desenvolupa i sintetitza les aportacions de les etapes anteriors, especialment les del segle IV a C.\n- LA CERÀMICA\nLa ceràmica grega constitueix una font inigualable d'informació de la societat. Les restes arqueològiques de la ceràmica són moltíssims, de manera que l'art dels gots grecs és un mitjà molt apropiat per estudiar l'evolució dels corrents artístics o les personalitats dels seus creadors.\nEls fons que omplen els museus en l'actualitat, tenen tres orígens principals:\n· Les necròpolis del sud d'Itàlia,les tombes etrusques de la Toscana descobertes en excavacions, les excavacions de l'Acròpolis i d'Atenes.\nPublicat per Sònia Samon a 1:53


Jornades 'Mengem a Vila-real… Olla de la Plana' | Castellón Información\nLes jornades ‘Mengem a Vila-real… Olla de la Plana’ beneficiaran a Càritas i tindran 14 propostes gastronòmiques\nLa desena edició mostra el talent de la restauració local i l’acte central serà la degustació popular d’olleta el 6 de novembre\nDurant tot el mes de novembre, 14 restaurants de Vila-real oferiran menús especials amb l’olleta de la Plana com a plat estrela en les X Jornades Gastronòmiques Mengem a Vila-real… Olla de la Plana. El regidor d’Economia, Xus Madrigal, ha presentat la nova edició d’aquesta cita gastronòmica, que compta amb la col·laboració de l’Associació Gastronòmica de Vila-real i que s’estendrà durant tot el mes de novembre.\nL’acte central de les jornades tindrà lloc el dimecres 6 de novembre, amb la tradicional degustació popular d’olleta en la plaça de la Vila, on se serviran desenes de racions d’aquesta recepta tradicional de la gastronomia vila-realenca a un preu simbòlic d’un euro. Es tracta d’un esdeveniment solidari, tal com ha recordat el regidor d’Economia, ja que la recaptació es destinarà a Càritas. Aqueix mateix dia es reunirà el jurat professional que emetrà el seu veredicte sobre quin és la millor proposta de olleta de la Plana en aquesta edició.\nDe l’1 al 31 de novembre, 14 locals de restauració de la ciutat oferiran menús en els quals la olleta serà el plat central, a uns preus que oscil·laran entre els 12 i els 26 euros menús. Xus Madrigal ha destacat que “intentem que siguen uns preus assequibles per a arribar al màxim públic possible” i ha assenyalat que aquestes jornades “són un exemple de la dicotomia poble-ciutat que caracteritza a Vila-real, ja que tenim la possibilitat de celebrar una jornada més popular oberta a tota la ciutadania i al mateix temps les jornades són un aparador perquè en altres poblacions coneguen el talent culinari de la nostra ciutat”. Sobre aquest tema, Madrigal ha recordat que, segons les dades de 2018, el 26% dels comensals que van degustar olleta de la Plana en els restaurants de Vila-real eren d’altres municipis. “Som una ciutat dinàmica, emprenedora i volem demostrar el talent de la restauració local”, incideix.\nEl president de l’Associació Gastronòmica de Vila-real, Ximo Abril, ha remarcat la gran acceptació que tenen les jornades entre el público, tant de la ciutat com i ha animat que “proven les diferents propostes que presenten els restauradors ja que encara que la recepta de l’olleta de la Plana és la mateixa, cadascun li dóna el seu toc i no totes són iguals”.\nAssociació Gastronòmica6 Cáritas183 X Jornades Gastronòmiques Mengem a Vila-real… Olla de la Plana1 Ximo Abril4 Xus Madrigal27